Author: administrator
Last saved by: viktoria.radvanska
Company: Abyss

Predkladacia správa

 
Slovenská republika je aktívnym členom komunity darcov. Od roku 2003 poskytuje  v rámci Slovak Aid dvojstranné programy a projekty v rozvojových krajinách na základe Strednodobej stratégie oficiálnej rozvojovej pomoci SR na roky 2003-2008.  
 
Dosiahnuté výsledky Slovenska v oblasti rozvojovej pomoci prispeli k tomu, že slovenská rozvojová pomoc – Slovak Aid sa stala neoddeliteľnou súčasťou a nástrojom zahraničnej politiky, ktorý v značnej miere formuje vzťahy Slovenska s medzinárodnými organizáciami, ako sú OSN, EÚ, OECD, vzťahy s donormi a prijímateľmi pomoci.  
 
Realizované projekty Slovak Aid významne pomohli príjemcom pomoci, zviditeľnili Slovensko, prehĺbili naše väzby s partnerskými krajinami, otvorili dvere pre etablovanie slovenských subjektov v zahraničí a vytvorili nové inštitucionálne a expertné kapacity na Slovensku. 
 
V zmysle Programového vyhlásenia vlády SR, sa vláda SR zaviazala, že  „vytvorí nevyhnutné finančné, legislatívne a organizačné podmienky pre efektívne poskytovanie rozvojovej pomoci v súlade s cieľmi svojej zahraničnej politiky a pre postupné zvyšovanie objemu cielenej rozvojovej pomoci vybraným krajinám Balkánu, rozvojovým a najmenej rozvinutým krajinám (kapitola 9 - Zahraničná politika)“. 
 
Hlavnými prioritami SR v oblasti rozvojovej spolupráce v rokoch 2009-2013 je posilňovať stabilitu a dobré spravovanie vecí verejných v oblastiach a v štátoch prioritného záujmu SR, aj z hľadiska hospodárskych záujmov SR a tiež prispievať k rozvoju a následne k znižovaniu chudoby a hladu v rozvojových krajinách prostredníctvom efektívnejšej a cielene poskytovanej rozvojovej a humanitárnej pomoci.
 
V zmysle zákona č. 617/2007 Z. z. o oficiálnej rozvojovej pomoci  MZV SR vypracovalo a predkladá na rokovanie vlády SR Strednodobú stratégiu oficiálnej rozvojovej pomoci SR na roky 2009-2013. Strednodobá stratégia na obdobie rokov 2009 - 2013 je výsledkom  intenzívnych konzultácií v rámci MZV SR vrátane zastupiteľských úradov SR a stálych misií SR i konzultácií MZV SR s rezortmi i s partnermi, ktorí realizujú slovenskú rozvojovú pomoc – Slovenskou agentúrou pre medzinárodnú rozvojovú spoluprácu, mimovládnymi rozvojovými organizáciami zastúpenými Platformou, súkromným sektorom a s UNDP.
 
Stratégia je hlavným strednodobým nástrojom plánovania Slovak Aid. Spolu so zákonom  o oficiálnej rozvojovej pomoci bude východiskom pre ďalšie plánovacie a programovacie dokumenty na najbližších päť rokov (osobitne pre ročné národné programy, bilaterálne dohody s rozvojovými krajinami a stratégie pomoci pre jednotlivé prioritné krajiny).  
 
Materiál prešiel riadnym medzirezortným pripomienkovým konaním a do vlády je predkladaný bez rozporov. 
 
Samotný materiál nemá finančný, ekonomický, environmentálny vplyv, ani vplyv na zamestnanosť a na podnikateľské prostredie.